Yangi qonun loyihasi muhokamasi yuzasidan ishchi guruhning navbatdagi yig`ilishi bo`lib o`tdi

O`zbekiston Respublikasi Prezidenti Administrasiyasi huzuridagi Axborot va ommaviy kommunikasiyalar agentligida Oliy Majlis Qonunchilik palatasi Innovasion rivojlanish, axborot siyosati va axborot texnologiyalari masalalari qo`mitasi raisi Ilhom Abdullaev boshchiligidagi ishchi guruh ishtirokida «Teleradioeshittirishlar to`g`risida»gi O`zbekiston Respublikasi qonun loyihasining navbatdagi muhokamasi bo`lib o`tdi.Muloqot davomida asosan xususiy sektorning sohadagi soliq yuki, lisenziya uchun to`lanadigan davlat bojini davlat va nodavlat teleradiokanallar raqobatini hisobga olgan holda qayta ko`rib chiqish zarurati, reklama bozorida xo`jalik yurituvchi sub`ektlar bilan o`zaro munosabatlar borasidagi takliflari yuzasidan fikr almashildi.Shuningdek, teleradioeshittirish sohasi sub`ektlari hozirda duch kelayotgan huquqiy va iqtisodiy muammolarni echishga qaratilgan normalar xususida mulohazalar bildirildi. Axborot erkinligini suiste`mol qilishga yo`l qo`ymaslik va xalqaro tajribaga muvofiq mualliflik huquqiga rioya etilishini ta`minlashga doir tegishli tavsiyalar tahlil qilindi.Ishchi guruh mutaxassislariga kelgusi haftaga mo`ljallangan yig`ilishga qadar, loyihada multipleks tarkibini shakllantirish tartibini ishlab chiqish va uni chekka hududlarga etkazish bo`yicha konseptual takliflar tayyorlash vazifasi topshirildi.